Na baie onsekerhede oor die oopmaak van skole, verwelkom ons uiteindelik ons graad 12's terug op 1 Junie. Al die onderwysers het hierdie week hard gewerk om die nodige veiligheidsmaatreëls en protokols in plek te sit. Die skool is voorbereid en ons wag nou net vir die leerders, die hartklop van ons skool, om by ons aan te sluit.
Alle skoonmakers is deur 'n buite-instansie opgelei om die klaskamers en algemene gebruiksareas behoorlik te ontsmet.
Geen persoon wat nié aan die skool verbonde is, word sonder 'n afspraak op die perseel toegelaat nie.
Die 'uniform' tydens vlak 3 behels die volgende: 'n netjiese langbroek of netjiese denimbroek, toe skoene en 'n 'top' wat nie buitensporige logo's op het nie.
Leerders tree vanaf 07:00 by die voordeur van die skool aan. Die onderwysers bo by die parkeerterrein sal vir jou aandui waarnatoe jy moet beweeg.
Het jy koors? Het jy keelseer? Het jy ‘n aanhoudende hoes? Is jy kort van asem? Was jy in die laaste 14 dae in kontak met iemand wat positief vir COVID-19 getoets het?
Indien 'n leerder op enige van hierdie vrae positief antwoord, moet hy / sy nie die oggend skool toe kom nie. Leerders mag onder geen omstandighede by die skool wees as hulle nie 100% gesond is nie. Indien 'n leerder se koors bo 38º C is, of hy / sy op een van die vrae positief antwoord, sal hul na ‘n lokaal begelei word waar hul in afsondering sal wag totdat hulle ouers hulle kom haal.
Die deure sluit om 07:40 vir leerders. Leerders wat laat kom sonder dat die skool in kennis gestel is, sal ongelukkig nie toegelaat word nie.
Indien dit noodsaaklik is om iemand by die skool persoonlik te kom spreek, moet u 24 uur voor die tyd 'n afspraak maak, anders sal u nie toegang tot die skool verkry nie.